তৃণমূলের অভ্যন্তরে মুকুল রায়ের ‘বিদ্রোহে’র আগুন নির্বাপিত হওয়ার পর তাঁর ঘনিষ্ঠ অনুগামীদের মাসিক পত্রিকা ‘খোলা হাওয়া’ও অন্য অভিমুখে বইতে শুরু করেছে। সে অভিমুখ হতে পারে কালীঘাট। সে অভিমুখ হতে পারে বাইপাসের ধারে তৃণমূল ভবন। সে অভিমুখ হতে পারে নবান্ন। আসলে এইসব মাইলস্টোনই একই অভিমুখে ধাবিত। একমেবাদ্বিতীয়ম মমতা বন্দ্যোপাধ্যায়। ‘খোলা হাওয়া’ পত্রিকার আগামী সংখ্যার প্রচ্ছদে সরাসরি মমতার ছবি নেওয়া হচ্ছে। সঙ্গে ক্যাপশন ‘মমতাময়ী বাংলা’। 
মুখ্যমন্ত্রী মমতার পছন্দের ‘বিশ্ব বাংলা’ ব্র্যান্ডকে তুলে ধরতে ভিতরে সচিত্র প্রতিবেদনে তাঁর আমলে রাজ্যে পর্যটন ও হস্তশিল্পের প্রভূত উন্নতিকে ‘ফোকাস’ করা হয়েছে। 
পত্রিকার সম্পাদকীয়তেও থাকছে আদ্যোপান্ত রাজনীতির ছোঁয়া। সেখানেও আক্রমণের নিশানায় এক সিপিএম সাংসদ তথা পলিটব্যুরো সদস্য। নাম বুঝতে অসুবিধা হয় না। মহম্মদ সেলিম। যিনি ব্রিগেড সমাবেশে মুকুলকে আক্রমণের নিশানা করেছিলেন তাঁর          সারদা-যোগকে কেন্দ্র করে। 
আনুষ্ঠানিকভাবে এই পত্রিকার প্রকাশ বা সম্পাদনার সঙ্গে কোনও সম্পর্ক নেই মুকুলের। তবে অধুনা যিনি পত্রিকার সম্পাদক, তিনি অতীতে এক বামনেতার ‘ঘনিষ্ঠ’ বলে পরিচিত ছিলেন। এখন আবার তিনি মুকুলের ‘ঘনিষ্ঠ’ অনুগামী। সব জেনেই তাঁকে দায়িত্ব দেওয়া হয়েছে বলে খবর। ফলে পত্রিকার প্রচ্ছদ নির্বাচনে তৃণমূলের রাজ্যসভা সাংসদের ‘পরামর্শ’ একেবারেই কাজ করেনি, এমনটা জোর দিয়ে বলা যাচ্ছে না। 

 ‘খোলা হাওয়া’র আগামী সংখ্যার প্রচ্ছদ।
গত বছর মহালয়ার দিন প্রথম ওই পত্রিকা প্রকাশ হওয়ার কথা ঘোষণা করেছিলেন মুকুল-অনুগামীরা। সেদিনের অনুষ্ঠানে মঞ্চে না-থাকলেও মুকুল ছিলেন প্রথম সারিতে। ইচ্ছে করেই মহালয়ার দিন বাছা হয়েছিল পত্রিকা প্রকাশের ঘোষণার জন্য। কারণ, প্রতি বছর ওইদিনেই তৃণমূলের মুখপত্রের শারদসংখ্যা প্রকাশিত হয়। অর্থাৎ, ‘খোঁচা’ দেওয়ার জন্যই মহালয়াকে বেছে নিয়েছিলেন মুকুল-অনুগামীরা। তাঁদের অনুষ্ঠানের নাম ছিল ‘আগমনী’। তা-ও দ্ব্যর্থক! একদিকে নতুন পত্রিকা প্রকাশের বার্তা, অন্যদিকে নতুন দলের আগমনের সম্ভাবনা। রাজ্য রাজনীতিতে বিরোধীদের নতুন মঞ্চের খোঁজে সেখানে হাজির হয়েছিলেন রেজ্জাক মোল্লা, সমীর পুততুন্ডরা। 
পত্রিকার প্রকাশক হিসাবে ঘোষিত হয়েছিল অমিতাভ মজুমদারের নাম। যিনি আবার প্রস্তাবিত নতুন দল ‘জাতীয়তাবাদী তৃণমূল কংগ্রেসে’র সভাপতি। রবীন্দ্রনাথের ‘তোমার খোলা হাওয়া লাগিয়ে পালে...’ গানটি মুকুলের বিশেষ পছন্দের। নিজাম প্যালেসের ঘরোয়া আড্ডায় ওই গান একাধিকবার গেয়েছেন অমিতাভ। মহালয়ার দিনও ওই গানটি শুনিয়েছিলেন অমিতাভ।
গত ডিসেম্বরে পত্রিকার প্রথম সংখ্যা প্রকাশিত হয়েছিল রাজ্য-রাজনীতির উত্তপ্ত আলোচনার ছোঁয়াচ বাঁচিয়ে। মুকুল-ঘনিষ্ঠেরা দাবি করেছিলেন, মূলত অরাজনৈতিক সাহিত্য এবং সংবাদনির্ভর পত্রিকা হিসাবেই ‘খোলা হাওয়া’কে দেখতে চেয়েছিলেন তদানীন্তন ‘বিদ্রোহী’ সাংসদ। তবে তাৎপর্যপূর্ণভাবে ওই সংখ্যায় আর অমিতাভকে প্রকাশক হিসাবে পাওয়া যায়নি। কেন? অমিতাভ বলেছেন, “পত্রিকা প্রকাশের দৈনিক কর্মকাণ্ডে আর সময় দেওয়া সম্ভব হচ্ছিল না বলে  সরে দাঁড়াই।’’ 
তবে কিনা, পত্রিকার প্রথম সংখ্যা প্রকাশিত হওয়ার মুখে মুকুল-তৃণমূল সমীকরণও বদলাতে শুরু করে। প্রথমে নয়াদিল্লিতে নৈশভোজ। কালক্রমে কালীঘাটের বাড়িতে ‘চায়ে পে চর্চা’। দলের অভ্যন্তরে মুকুলের ‘পুনর্জন্মে’র প্রক্রিয়া তখনই শুরু হয়ে যায়। যদিও তা এখনও পর্যন্ত জেঁকে বসেনি। কিন্তু খোলা হাওয়া দ্রুত দিক বদলে ফেলেছে বলেই দেখা যাচ্ছে। আগামী সংখ্যার প্রচ্ছদ নিবন্ধে মুখ্যমন্ত্রীর প্রিয় ‘বিশ্ব বাংলা’ ব্র্যান্ডকে তুলে ধরার পাশাপাশি ভিতরের পাতাতে ছড়িয়ে দেওয়া হয়েছে তাঁর প্রিয় নীল-সাদা রঙের ছোঁয়া।
খোলা হাওয়ার ‘দিকবদল’ নিয়ে রবিবার অমিতাভকে প্রশ্ন করা হলে তিনি অবশ্য বলেন, “সেরকম কিছু শুনিনি। তবে আমি তো আর পত্রিকা প্রকাশের সঙ্গে যুক্ত নই। ফলে এ বিষয়ে আমার জানা নেই।” 
তাহলে তাঁদের নতুন দলের কী অবস্থা ? 
অমিতাভ জানান, সেই প্রক্রিয়া চালু আছে। নির্বাচন কমিশনের প্রয়োজনীয় অনুমোদন পাওয়ার জন্য যা যা করণীয়, তা তাঁরা করছেন। অমিতাভের কথায়, “আশা করছি সামনের সপ্তাহের মধ্যে রেজিস্ট্রেশন পেয়ে যাব।” বিধানসভা নির্বাচনে কি লড়বে তাঁর দল ? অমিতাভের জবাব, “আমরা দলের প্রস্তাবক এবং স্বাক্ষরকারীরা বৈঠক করে সেই সিদ্ধান্ত নেব। তবে এই নির্বাচনে লড়া না-ও হতে পারে। আমরা কাউকে সমর্থন করব, নাকি নিরপেক্ষ থাকব, তা আলোচনা করেই ঠিক করব।’’
‘খোলা হাওয়া’র আগামী সংখ্যার প্রচ্ছদকাহিনি অবশ্য নতুন দলের ‘মমতাময়ী’ হওয়ারই বার্তা দিচ্ছে।